open-index/open-wikipedia-markdown huggingface dataset:
Santos-sokkerklub

**Santos-sokkerklub** (Santos Futebol Clube) is ’n Brasiliaanse sportklub gebaseer in Vila Belmiro, ’n *bairro* in die stad Santos. Die klub speel in die Campeonato Paulista, die deelstaat São Paulo se voorste staatsliga, asook in die Campeonato Brasileiro Série A, die hoogste vlak van die Brasiliaanse sokkerligastelsel, nadat dit die 2024 Campeonato Brasileiro Série B-titel gewen het.

Die klub is in 1912 gestig deur drie sportentoesiaste uit Santos: Raimundo Marques, Mário Ferraz de Campos en Argemiro de Souza Júnior. Die inisiatief was ’n reaksie op die gebrek aan verteenwoordiging wat die stad in sokker gehad het. Sedertdien het Santos een van Brasilië se suksesvolste klubs geword en ’n simbool van *Joga Bonito* (Afrikaans: Mooi Spel) in sokkerkultuur geword, vandaar die leuse *"Técnica e Disciplina"* (tegniek en dissipline). Dit was grootliks te danke aan die klub se goue generasie van die 1960’s, met spelers soos Gilmar, Mauro Ramos, Mengálvio, Coutinho, Pepe en veral Pelé. Hy word algemeen beskou as die beste en mees suksesvolle sokkerspeler in die geskiedenis van die spel. *Os Santásticos*, deur sommige beskou as die beste klubspan van alle tye, het in daardie dekade altesaam 24 titels gewen, insluitend vyf opeenvolgende ligatitels—’n prestasie wat steeds ongeëwenaard is. In 1962 het *Os Santásticos* vier kompetisies gewen en sodoende ’n viervoud (*quádrupla*) voltooi: die Campeonato Paulista, die 1962 Taça Brasil (Campeonato Brasileiro Série A), die Copa Libertadores en die Interkontinentale Beker.

Santos Futebol Clube is een van die suksesvolste klubs in die *Brasileirão* en het agt keer nasionale kampioen geword. Die klub het ook 22 *Paulistão*-titels gewen, drie Copa Libertadores, twee Interkontinentale Bekers, een Supercopa de Campeones Intercontinentales, een Copa CONMEBOL (’n voorloper van die huidige Copa Sudamericana), een Copa do Brasil en een Recopa Sudamericana. Op 20 Januarie 1998 het Santos die eerste span ter wêreld geword wat die mylpaal van 10 000 doele in die hele geskiedenis van sokker bereik het. Die klub is ook deur FIFA aangewys as een van die suksesvolste klubs van die 20ste eeu.

Die span speel hul tuiswedstryde by die Vila Belmiro-stadion, wat tans plek bied vir tot 20 120 toeskouers. Santos se tradisionele uitrusting bestaan uit wit hemde, wit kortbroeke en wit kouse. Die klub se bynaam is *Peixe* (IPA: ˈpejʃi; “vis”), ’n verwysing na die belangrikheid van die stad se hawe. Die bekendste Santista-lied is *"Leão do Mar"*, geskryf deur Mangeri Neto. In 2013 was die klub volgens Brand Finance die tweede waardevolste klub in Brasilië en Suid-Amerika en die 38ste waardevolste klub ter wêreld, met ’n waarde van meer as $65 miljoen. Wat inkomste betref, is Santos die vierde rykste sportklub in Brasilië en een van die grootste sokkerklubs ter wêreld, met ’n jaarlikse omset van meer as $114 miljoen in 2012. Santos het verskeie langstaande mededingings, veral teen Corinthians, Palmeiras en São Paulo.

## Verwysings 
## Eksterne skakels 
* Santos se webtuiste
Affligem

**Affligem** is 'n Belgiese munisipaliteit in die weste van die Vlaamse provinsie Vlaams-Brabant. Die Munisipaliteit bestaan uit drie dorpe: Hekelgem, Teralfene en Essene.

Die munisipale gebied het 'n oppervlakte van 17,7&nbsp;km² en sowat 12&nbsp;400 inwoners (2011).

Die historiese Abdy van Affligem is die tuiste van die Benediktyne.
Duitse Boereoorlog

Die historiese term **Duitse Boereoorlog** (ook "Rewolusie van die gewone man" genoem) verwys na die boereopstande wat in die vroeë 16de eeu in die suide van die Duitse taalgebied uitgebreek en vanaf 1524 na groot dele van Suid-Duitsland, Thüringen, Oostenryk en Switserland versprei het. Met hul sogenaamde "Twaalf artikels van Memmingen" het die boere eise geformuleer wat as vroeë opeising van menseregte beskou word.

Die opstande in Swabe, Franke, Elsas en Thüringen is in 1525 en in die Keurvorstedom Sakse en Tirool in 1526, gewelddadig onderdruk. Die Duitse boereopstand het historiese voorlopers in Hongarye, Engeland en Switserland.
Franke (streek)

duimnael|Die vlag en wapen van Franke
duimnael|Die huidige Franke

**Franke** (Duits: *Franken*) is 'n streek in die suide van Duitsland wat hoofsaaklik oor die noorde van Beiere, die noord-ooste van Baden-Württemberg en Suid-Thüringen strek. Die behels slegs die oostelike deel van die historiese Hertogdom Franke.

Die twee grootste stede in Franke is Neurenberg (*Nürnberg*) en Würzburg. In politieke opsig word die streek tans in die drie administratiewe geweste Mittelfranken, Oberfranken en Unterfranken in Beiere en Heilbronn-Franken in Baden-Württemberg verdeel.
Tobie Cronjé

**Tobie Cronjé** (gebore 3 November 1948) is 'n gewilde Afrikaanse akteur op verhoog, TV en in rolprente. Hy het drama aan die Universiteit van Pretoria studeer. Daarna het hy vir 'n motorversekeringmaatskappy gewerk en musieklesse gegee.

Cronjé is veral bekend vir sy spel in klugte soos *My vrou se man se vrou* en *My vrou se man se lyk se tas*, en sy jaarlikse vertolkings van "dames" in Janice Honeyman se pantomimes vir die Nelson Mandela-teater in Johannesburg. Hy is egter ook ’n sterk dramatiese speler, soos hy bewys in die titelrol van Chris Barnard se *Man met vakansie* en in ander rolle in onder meer *Die rebellie van Lafras Verwey* en *I Love My Wife*.

Hy maak sy debuut in die rolprent *Die sersant en die Tiger Moth*. Ander snaakse flieks, soos *Babbelkous en Bruidegom* (1974) en *Kootjie Emmer* (1977), het sy gewildheid verder laat toeneem.

Cronjé het reeds in die beginjare van plaaslike televisie ’n huishoudelike naam geword, as Willem in ’n gelyknamige komiese speurreeks. Daarna het hy in talle TV-produksies, soos *Binnelanders* en *Onder draai die duiwel rond* verskyn.

## Filmografie 
Rolprente (as akteur):
**Môre, Môre*, 1973
**Die Kwikstertjie*, 1974
**Babbelkous en Bruidegom*, 1974
**Die Sersant en die Tiger Moth*, 1974
**Wat maak oom Kallie daar*, 1975
**Witblits en Peach Brandy*, 1976
**Erfgoed is Sterfgoed*, 1976
**Kootjie Emmer*, 1977
**Kom tot Rus*, 1977
**Plekkie in die son*, 1979 (as Piet Fieks)
**Herfsland*, 1979
**Options*, 1989 as Rajid
*''Any Man's Death*, 1990 as Johann
**Being Human*, 1994 as Dario
**Inside Out*, 2000
**Pets* as Hyper, 2002
**Promised Land*, 2002 as Fanie Raubenheimer
**Die spook van Uniondale*, 2014

TV-reekse (as akteur):

**Auf Achse* as Georg Lohnes (1983)
**Koöperasiestories*, 1983 as Josef
**Die avonture van Joachim Verwey*, Sonneblom, 1981
**Egoli: Plek van Goud*, KykNET, 2001–2002 as Pietie
**7de Laan*, as Connie se oom Hugo, 2019
**Amalia*, KykNET as Sakkie Olwage
**Willem*, SAUK as die deurmekaar speurder 1976
**Binneland'', KykNET as Kallie Koster

## Verwysings
Reilingen

**Reilingen** is 'n munisipaliteit in die Ryn-Neckar-omgewing (Rhein-Neckar-Kreis), wat in die Duitse staat Baden-Württemberg geleë is. Reilingen het 7&nbsp;139 inwoners in 2010 gehad.

## Sustermunisipaliteite 
Reilingen het die volgende Sustermunisipaliteite:
* Jargeau, Frankryk, sedert 1989
* Mezzago, Italië, sedert 2009

## Sien ook 
* Bertha Benz Gedenkroete

## Verwysings 
## Eksterne skakels 
*  Amptelike Webwerf van Reilingen
Willowvale, Zimbabwe

:*Vir die gelyknamige dorp in Suid-Afrika, sien Willowvale.*

**Willowvale** is die naam van 'n industriële voorstad in die suidweste van Harare, Zimbabwe.
Goue Reël

[duimnael|regs|250px|Die barmhartige Samaritaan, soos deur [Eugène Delacroix geskilder.]]

Die **Goue Reël** is 'n etiese kode en leefreël wat sê:

* (Positiewe vorm): *Behandel ander soos jy wil hê hulle jou moet behandel*.
* (Negatiewe vorm, ook die silwer reël genoem): *Moenie aan ander doen wat jy nie wil hê hulle aan jou moet doen nie*.

Die Goue Reël word in een of ander vorm in feitlik elke godsdiens en kultuur aangetref. Dit is die uitgangspunt van verskeie humanistiese strominge en lewensfilosofieë. Dit is ook die grondslag van menseregte.

In Griekeland is die reël deur filosowe soos Pittakos van Mytilene en Thales van Milete gevestig, in China deur Confucius (551–479 v.Chr.) en in die jodedom in Levitikus 19:18.

Die Christendom het 'n vergelykbare reël, naamlik "*Alles wat julle wil hê dat die mense aan julle moet doen, moet julle ook aan hulle doen. Dit is tog waarop dit neerkom in die wet en die profete.*". Die reël fokus op wat gedoen moet word eerder as wat (uitgelaat) nie gedoen moet word nie. Dit word in Matteus 7:12 en Lukas 6:31 aangetref.
Bontebok

Die **bontebok** (*Damaliscus pygargus dorcas*) is 'n wildsbok wat in die suidweste van Suid-Afrika voorkom. Die bontebok is een van die provinsie Wes-Kaap se amptelike simbole.

## Bou en kleur 
duimnael|links|Die kop van 'n bontebok.
Die boksoort is kleurryk; die bruin dele gaan op sommige plekke oor in donkerbruin tot swart met 'n pers skynsel. Die pens, die binnekant van die boude, 'n kol rondom die kruis en die onderste helfte van die bene is wit. Die bles bokant die oë en die bles onder die oë is gewoonlik aaneen. Albei geslagte het horings. Hulle verskil van die blesbok deurdat die wit dele aan die lyf, veral die kol op die kruis, groter is.

## Geslagsverskille 
Die ramme weeg tot 64&nbsp;kg en die horinglengte is gemiddeld 38&nbsp;cm, met 'n rekord van 42,55&nbsp;cm. Die ooie weeg tot 59&nbsp;kg, het dunner horings en hulle dratyd is sowat 8 maande, met een lammetjie wat tussen September en November gebore word.

## Ander feite 
Die boksoort hou van oop grasvlaktes en is kuddediere wat ooi- en ramtroppe vorm. Sommige ramme loop alleen. Sy natuurlike vyand is die luiperd. Die boksoort was 'n bedreigde spesie, maar sy voortbestaan is nou verseker danksy die Nasionale Bontebokpark by Swellendam.

## Sien ook 
* Bontebok Nasionale Park
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. 2009. 

## Verwysings 
## Eksterne skakels
Ioniese binding

duimnael|Konsep: Die elektron word afgestaan en opgeneem|300px

'n **Ioniese binding** of **ioonbinding** is 'n verbinding tussen ione wat ontstaan as gevolg van die elektrostatiese aantrekking tussen 'n negatiewe en 'n positief gelaaide ioon. Dit vind tussen atome met 'n groot verskil in elektronegatiwiteit plaas, meestal molekules/atome met 'n metaalkarakter en molekules/atome met 'n nie-metaalkarakter. Die aantrekkingskrag van die ione is die belangrikste drywende krag.
Daspoorttonnel

Die **Daspoorttonnel** of **Ollie Denyschentonnel** is 'n tonnel in die Wesmoot in Pretoria wat deur die Daspoortrand gaan en Daspoort met Danville verbind in 'n noord/suid rigting. Die tonnel is 573&nbsp;m lank, 11.6&nbsp;m wyd met 'n hoogte van 7.5&nbsp;m in middel en 13.6&nbsp;m by die ingange. Die tonnel is gedurende die vroeë sewentigs voltooi en op 10 Augustus 1972 amptelik geopen. Die tonnel beskik oor twee bane vir verkeer sowel as twee voetpaaie weerskante van die verkeersbane. Tans gebruik nie net motoriste die tonnel nie maar ook skoliere hetsy per voet op per fiets. Die noordelike ingang van die tonnel is gebou in harde kwartsiet terwyl die suidelike ingang gebou is in sagte skalie.

## Ventilasie 
Daar is ook 'n ventilasieskag in die middel van die tonnel. Daar is twee waaiers aan weerskante van die tonnel wat vars lug inblaas terwyl daar 'n waaier aan die bokant van die ventilasieskag is wat die giftige gasse moet uitblaas. 

## Ongelukke 
Uiteraard beïnvloed ongelukke die bedryf van die tonnel. Statistiek wat deur Pretoria se Metroraad versamel is, toon aan dat daar tussen 1992 en 1997 280 voertuigongelukke was, 25 ongelukke waarby voetgangers betrokke was en 'n verdere 61 ander ongelukke waar voertuie met ander voorwerpe gebots het. 

## Lugbesoedeling 
Die tonnel is ontwerp om 6&nbsp;000 voertuie per dag te dra. 'n Studie van die Tshwane se Departement van Omgewingbestuur gedurende Julie 2011 toon aan dat die aantal voertuie per dag beduidend gestyg het met 'n rekord van 2&nbsp;420 voertuie per uur gemeet. Die groei plaas druk op die ventilasievermoë van die tonnel en dié studie het bewys dat geen persoon langer as 30 minute in die tonnel moet deurbring nie. Die situasie is vererger weens die feit dat die twee waaiers by ingange van die tonnel tydens die studie buite werking was. 

## Galery 

Daspoort Tunnel Northern Entrance inside - Mapillary (2851867305054990).jpg|Binne die tonnel
Daspoort Tunnel Northern Entrance outside - Mapillary (386106152663536).jpg|Die noordelike ingang
Daspoort Tunnel southern entrance - Mapillary (921960195200956).jpg|Die suidelike ingang

## Bronnelys 
* Quest: Science for South Africa. Vol 7, nommer 3, 2011, bl 32. 

## Eksterne skakels 
* Die tonnel op wikimapia.org
Departement van Basiese Onderwys

Die **Departement van Basiese Onderwys** is een van die departemente van die *Regering van Suid-Afrika*. Dit is verantwoordelik vir primêre en sekondêre onderwys in Suid-Afrika. Die departement is in 2009 geskep na die verkiesing van president Jacob Zuma, toe die voormalige *Departement van Onderwys* onderverdeel is.

Die politiese hoof van die departement is die Minister van Basiese Onderwys. Vanaf Mei 2009 tot Junie 2024 beklee Angie Motshekga die pos. Sy is daarna opgevolg deur Siviwe Gwarube. Die departement se hoofkantoor is in die Sol Plaatje-huis, wat vernoem is na die skrywer Sol Plaatje, in Pretoria.

In die nasionale begroting van 2010 het die departement 'n bewilliging van R6&nbsp;166,2 miljoen ontvang, met 730 werknemers by sy hoofkantoor. Meeste van die departement se dienste en funksies is afgewentel na die provinsies, distrikte en onderwyskringe.

## Verwysings 
## Eksterne skakels 
* Die departement se amptelike webtuiste
Bosvark

Die **Bosvark** (*Potamochoerus larvatus*) is 'n dier wat aan die ooskus gebied van Suid-Afrika, die Limpoporivier en oor feitlik die hele Zimbabwe en Mosambiek voorkom. Die dier lyk meer soos 'n vlakvark as na 'n gewone vark.

## Bou en kleur 
Die kleur varieer van grysbruin tot donkerbruin en word donkerder met die jare. Die maanhare is ligter en kan opgelig word. Die gesig is ligter van kleur en onder na die bene word dit swart. Die slagtande is kort en skerp. Hulle verkil verder van vlakvarke omdat hulle nie sulke prominente vratte het nie en die tande is kleiner, die snoete is smaller en die ore skerper gepunt.

## Bere 
Die bere word tot 82&nbsp;kg swaar en is swaarder as die sôe.

## Sôe 
Die sôe het 'n dratyd van ±4 maande en tussen November en Januarie word van drie tot agt kleintjies gebore.

## Ander feite 
Hulle natuurlike vyande is luiperds. Bosvarke vreet hoofsaaklik wortelstokke, bolle, knolle maar ook blare, groente, erdwurms en vrugte. Hulle vorm troppe van 6 tot 12 diere en kom voor in of naby ruigtes, rivierbosse en rietkolle naby water.

Subspesies sluit in:
* *Potamochoerus larvatus larvatus*
* *Potamochoerus larvatus edwardsi*
* *Potamochoerus larvatus hassama*
* *Potamochoerus larvatus koiropotamus*
* *Potamochoerus larvatus nyasae*
* *Potamochoerus larvatus somaliensis*

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. . 2009

## Verwysings
Swartneusrooibok

Die **swartneusrooibok** (*Aepyceros melampus petersi*) is 'n wildsbok wat in die noordweste van Namibië voorkom. Dit staan ook bekend as die **swartgesigrooibok**.

## Bou en kleur 
Die boksoort verskil van rooibokke omdat hulle 'n swart bles op die gesig het, die stert is ruier en langer en die lyfkleur donkerder. Hulle het ook nie die rooi skynsel van rooibokke nie.

Die kleur op die rug is dofbruin. Halfpad teen die sye af, tussen die pens en die dofbruin rug, is 'n strook ligte vaalbruin hare. Op die gesig is die kenmerkende swart bles en agter teen die boude is vertikale swart strepies. Die wange en ore is rooibruin.

## Geslagsverskille 
Die ramme weeg tot 63&nbsp;kg en die horings is gemiddeld 46&nbsp;cm lank. Die rekord is 67,31&nbsp;cm. Die ooie weeg tot 50&nbsp;kg en het nie horings nie. Die ooie het tussen Desember en Januarie een lammetjie na 'n dratyd van sowat 6½ maande.

## Ander feite 
Hulle natuurlike vyande is die jagluiperd, luiperd, leeu, wildehond en gevlekte hiëna. Die boksoort verkies ruie rivierplantegroei begrens deur oper bosveld. Hulle vorm troppies van 3 tot 20 diere wat normaalweg bestaan uit 'n ram en sy jong ooie. Ander ramme loop alleen of vorm ramtroppe. Dit word deur die IUBN geklassifiseer as 'n kwesbare spesie.

## Sien ook 
* Lys van Suider-Afrikaanse soogdiere volgens alfabet
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Fotogalery 

Lêer:Aepyceros melampus petersi - Etosha 2014.jpg|Swartneusrooibokooi met haar lam in die Nasionale Etoshawildtuin, Namibië
Lêer:Aepyceros melampus petersi 1.jpg|Swartneusrooibokram tussen Olifantsbad en Aus in die Nasionale Etoshawildtuin, Namibië
Lêer:Aepyceros melampus petersi (female) 1.jpg|Swartneusrooibokooi tussen Olifantsbad en Aus in die Nasionale Etoshawildtuin, Namibië
Lêer:Aepyceros melampus petersi female 8014.jpg|Swartneusrooibokooie by die Kalkheuwelboorgat in die Nasionale Etoshawildtuin, Namibië
Lêer:Black-faced impala from Etosha National Park.jpg|Swartneusrooibokram in die Nasionale Etoshawildtuin, Namibië

## Verwysings 
## Bron 
*  Die Soogdiergids van Suider-Afrika. Burger Cillié. . 2009

## Eksterne skakels
Brittany Murphy

**Brittany Anne Murphy-Monjack** (10 November 1977&nbsp;– 20 Desember 2009), professioneel bekend as **Brittany Murphy**, was 'n Amerikaanse aktrise en sangeres. Sy het in flieks gespeel soos *Clueless*, *Just Married*, *Girl, Interrupted*, *Spun*, *8 Mile*, *Uptown Girls*, *Sin City*, *Happy Feet*, en *Riding in Cars with Boys*. Sy was die stem van Luanne Platter in die animasie reeks *King of the Hill*. Haar laaste fliek, *Something Wicked*, is vrygestel op  25 Augustus 2011.

## Verwysings 
## Eksterne Skakels 
* Die laaste moeilike dae van Brittany Murphy
* Brittany Murphy Huldeblyk
Kaapse bergkwagga

Die **Kaapse bergkwagga** (*Equus zebra zebra*) word slegs in vier gebiede in die Wes-Kaap en Oos-Kaap van Suid-Afrika aangetref. Dit word deur die IUBN geklassifiseer as 'n kwesbare spesie. Die dier staan ook bekend as die **Kaapse bergsebra**.

## Bou en kleur 
Die dier het 'n tipiese sebravoorkoms, naamlik swart strepe met 'n wit agtergrond. Die strepe loop duidelik af by die bene tot by die hoewe, terwyl die strepe op die lyf by die pens ophou. Die pensvel is wit. Kenmerke van die dier is die oranje snoet en die keelvel. Die spesie het nie skadustrepe soos die Bontkwagga nie. Hulle is kleiner as die Hartmannse bergkwagga. Die hingste is effens swaarder as die merries – hingste weeg tot 260&nbsp;kg terwyl merries tot 257&nbsp;kg kan weeg.

## Habitat en gewoontes 
Die Kaapse bergkwagga verkies droë, bergagtige gebiede met drinkwater en weiding. Die diere vorm troppe wat bestaan uit 'n familiegroep met 'n hings, merries en jong diere. Lede van die familiegroepe bly gewoonlik lewenslank in dieselfde trop. Die Kaapse bergkwagga hou ook van 'n stofbad. Een vul word enige tyd van die jaar gebore na 'n dratyd van 12 maande.

## Vyande 
* Leeus

## Fotogalery 

Lêer:Cape Mountain Zebra (Equus zebra zebra) (31707282834).jpg|'n Kaapse bergkwagga in die Nasionale Bergkwaggapark, Oos-Kaap, Suid-Afrika.
Lêer:Cape Mountain Zebra and Young.jpg|'n Kaapse bergkwagga en 'n vul.
Lêer:Cape Mountain Zebra.jpg|'n Kaapse bergkwagga.
Lêer:Young Cape Mountain Zebra.jpg|'n Vul.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes
* Nasionale Bergkwaggapark
* Nasionale Bontebokpark
* Kamdeboo Nasionale Park

## Bron 
* Die Soogdiergids van Suider-Afrika. Burger Cillié.  46 5. 2009

## Eksterne skakels
Wahlbergse vrugtevlermuis

Die **Wahlbergse vrugtevlermuis** (*Epomophorus wahlbergi*) is 'n vlermuis en kom aan die ooskus van Suid-Afrika, die Limpopovallei, sentrale Zimbabwe en Mosambiek voor. In Engels staan dit bekend as die *Fruit bat*. Die oorbasisse is wit en daar is wit epoulette op die mannetjie se skouers. Hulle rus bedags in kolonies in die kroon van 'n boom. Die vlermuis word tot 14&nbsp;cm lank en weeg tot 110&nbsp;gram. Hulle kom voor in rivierbosse en ander bosse met vrugtedraende bome. Hulle verkies sagtevrugte soos wildevye, moepel en jakkalsbessies. Een kleintjie word in die somer gebore. 

## Sien ook 
*Lys van Suider-Afrikaanse soogdiere
*Lys van Suider-Afrikaanse soogdiere volgens wetenskaplike name
*Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. . 2009
Kleinotter

Die **Kleinotter** (*Lutra maculicollis*) kom onder andere voor in die oostelike gedeelte van Suid-Afrika, die ooskus van Mosambiek en by die Okavango Delta in Botswana.

## Voorkoms en habitat 
Die dier het 'n verlengde lyf en is slank gebou met 'n breë kop en is bruin met wit vlekke op sy keel en bors. Die Kleinotter verkies permanente riviere en vleie. Die soogdier word tot 100&nbsp;cm lank terwyl die mannetjie 4.5&nbsp;kg en die wyfie 3.5&nbsp; swaar word. 

## Gewoontes 
Die Kleinotter is meer waterlewend as die Groototter en verlaat slegs die water om te rus of te ontlas. Die dier is lomp op land en is gewoonlik alleen en skemeraktief. Hulle eet vis, waterslakke, paddas en voëls. Hulle grootse vyande is luislange.

## Voortplanting 
Twee tot drie kleintjies word in die somer gebore.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. . 2009

## Verwysings
Anaheim Ducks

Die **Anaheim Ducks** is 'n Kaliforniese yshokkiespan wat in 1993 gestig is deur die Walt Disney maatskappy na die sukses van die fliek The Mighty Ducks in 1992. Tussen 1993 en 2006 het hulle bekendgestaan as die **Mighty Ducks of Anaheim**.
Mofhartbees

Die **mofhartbees** (*Alcelaphus lichtensteinii*) is 'n wildsbok wat in die noordooste van Suid-Afrika, die suidooste van Zimbabwe en die sentrale gebied van Mosambiek voorkom. Die boksoort staan ook bekend as die *Lichtenstein-hartbees*.

## Bou en kleur 
Die wildsbok is oorwegend dof gekleurd, van geelbruin of kastaiingkleurig. Aan die agterkant van die boude is 'n ligbruin kol. Die hare aan die stert en die skene is swart. Bulle en koeie dra albei horings. Hulle verskil van rooihartbeeste omdat hulle ligter van kleur is, nie 'n swart bles het nie, en die horings korter en by die basis verder uitmekaar is.

## Geslagsverskille 
Die bulle weeg tot 204&nbsp;kg en die horinglengte is gemiddeld 52&nbsp;cm, met 'n rekord van 61,91&nbsp;cm. Die koeie weeg tot 181&nbsp;kg. Die koeie se dratyd is sowat 8 maande, met een lammetjie wat tussen Junie en September gebore word.

## Ander feite 
Die boksoort hou van droë vloedvlaktes en vorm kuddes van 3 tot 15 diere. Sommige bulle loop alleen. Sy natuurlike vyand is die gevlekte hiëna, luiperd, leeu en die wildehond. Die boksoort het uitgesterf in Suid-Afrika, maar is in 1985 in die Krugerwildtuin hervestig.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. 2009. 

## Verwysings 
## Eksterne skakels 
*
Witstertmuishond

Die **witstertmuishond** (*Ichneumia albicauda*) is 'n muishond wat in die oostelike en sentrale areas van Suid-Afrika sowel as Mosambiek, Zimbabwe en die Okavango Delta in Botswana voorkom.

## Voorkoms en bou 
Die soogdier word tot 4.5&nbsp;kg swaar en is grysbruin met relatief lang swart bene. Die laaste vier-vyfdes van die stert het kenmerkende lang wit hare. Die kop is effens ligter van kleur as die lyf. Die kruis is hoër as die skouers as gevolg van die lang agterbene. Daar is ook twee subspesies: Meller se muishond en die kleinwitstertmuishond. Die mannetjies is effens swaarder as die wyfies.

## Habitat 
Hulle hou van waterryke boomveld, langs riviere en vleie in droër dele en hou ook van vogtige tipes bosveld.

## Gewoontes 
Die soogdiere eet kewers, termiete, grondvoëls, muise, paddas, slange en vrugte. Hulle is naglewend en kom eers na donker uit en is baie aktief in die eerste gedeelte van die nag. Die Witstertmuishond maak nes in ou erdvark of springhaasgate en is alleenlopers. Die soogdier draf gewoonlik met sy neus naby die grond en sy natuurlike vyande is die leeu en luiperd.

## Voortplanting 
Een tot drie kleintjies word vanaf September tot Desember gebore.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. . 2009

## Verwysings 
## Eksterne skakels 
* 
*
Grootgrysmuishond

Die **grootgrysmuishond** (*Herpestes ichneumon*) is 'n muishond wat aan die suidelike en oostelike kustreke van Suid-Afrika en Mosambiek voorkom.

## Voorkoms en habitat 
duimnael|links|Skets van 'n grootgrysmuishond.
duimnael|links|Geraamte

Die dier is gespikkeld grys en die hare is lank en grof terwyl die bene swart is. Hy het 'n verlengde kop en lyf en word tot 100&nbsp;cm lank. Die mannetjie weeg tot 3.4&nbsp;kg en die wyfie tot 3.1&nbsp;kg. Die muishond kom voor in die rante van riviere, damme en vleie.

## Gewoontes 
Hulle is dag- en naglewend en soek in pare of klein groepies na kos. Twee kleintjies word vroeg in die somer gebore. Hulle eet muise, voëls, reptiele, paddas en insekte terwyl hulle natuurlike vyande leeus, luiperde, luislange en groot roofvoëls is.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. . 2009

## Verwysings
Verre Ooste

duimnael|300px|Ligging van die Verre Ooste

Die **Verre Ooste** is 'n Eurosentriese term wat dikwels gebruik word om Suid-Asië, Oos-Asië en Suidoos-Asië aan te dui. Soms word die mees oostelike geleë gedeelte van Rusland; die Russiese Verre Ooste (met as belangrikste hawe Wladiwostok) en die westelike Stille Oseaan ook hierby ingesluit.

Voor die koloniale era het die term "Verre Ooste" verwys na enigiets verder oos as die Midde-Ooste. Die term is gedurende die tydperk van die Britse Ryk as 'n versamelnaam vir lande oos van Brits-Indië gewild gemaak.

## Verwysings 
## Eksterne skakels
Kleingrysmuishond

Die **kleingrysmuishond** (*Galerella pulverulenta*) kom voor in die suide van Suid-Afrika. Die soogdier is verwant aan die Swartkwasmuishond.

## Bou en kleur 
duimnael|links|'n Kleingrysmuishond.

Van ver lyk die muishond grys maar van naby is hy swart met wit of geelbruin spikkels. Die hare is kort en lê plat en bedek die ore effens. Die hare is dik om die stertbasis en word al hoe korter na die stertpunt toe. Die bene vertoon donkerder as die as die lyf. Die mannetjie kan tot 1.25&nbsp;kg weeg en die wyfie 0.9&nbsp;kg. Die mannetjie is effens groter as die wyfie.

## Habitat 
Die muishond benut verskeie habitats; vanaf fynbos tot woude; selfs dele met baie min plantegroei. Hulle eet insekte, muise, voëls, en reptiele.

## Gewoontes 
Hulle is daglewend en rus tydens die warmste tyd van die dag en hulle loop gewoonlik alleen of in pare. Die kleintjies bly in die teelgate totdat hulle gespeen is. Hulle is hoofsaaklik grondlewend en klim soms boom as hulle jag. Die dier is nie bang vir mense nie en gebruik rotsstapels, gate in termiethope en ander gate vir skuiling. Twee tot vier kleintjies word vanaf Augustus tot Desember gebore.

## Vyande 
Die luiperd, rooikat en rooijakkals is die Kleingrysmuishond se natuurlike vyande.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. . 2009

## Verwysings
Iron Man

**Iron Man (Anthony Edward "Tony" Stark)** is 'n fiktiewe karakter en 'n superheld in die Marvel Comics Wêreld. Die karakter is geskep deur skrywer en redigeerder Stan Lee, ontwikkel deur teksskrywer Larry Lieber, en ontwerp deur kunstenaars Don Heck en Jack Kirby. Hy maak sy eerste verskyning in *Tales of Suspense #39* in Maart 1963.

'n Miljardêr pierewaaier, industrialis en vindingryke ingenieur, Stark, doen 'n ernstige borskasbesering op gedurende 'n ontvoering, waartydens sy gevangenemers probeer om hom te forseer om 'n wapen van massavernietiging te bou. In plaas daarvan, skep hy 'n kragpak van yster om sy lewe te red, en ontsnap uit sy gevangeneskap. Hy gebruik later die pak om die wêreld te beskerm as Iron Man. Deur sy multinasionale korporasie *Stark Industries* het Tony baie militêre wapens geskep, sommige wat saam met ander tegnologiese apparate deur hom gemaak is en geïntegreer is in sy pak, wat hom help om misdaad te bestry. Oorspronklik was Iron Man 'n model vir Stan Lee om Koue Oorlog-temas na te vors, veral die rol van Amerikaanse tegnologie in die stryd teen kommunisme. Daaropvolgende herskeppings van Iron Man het verander van Koue Oorlog-temas na huidige bekommernisse, soos korporatiewe (witboordjie-) misdaad en terrorisme.

## In ander media 
In 2008 verskyn Robert Downey jr. as Tony Stark in 'n rolprentweergawe met die titel *Iron Man*, gedirigeer deur Jon Favreau. Die film het oor die algemeen positiewe resensies van rolprentbeoordelaars ontvang, dit het $318 miljoen plaaslik verdien en $570 miljoen wêreldwyd. Downey vertolk weer sy rol in *Iron Man 2*, wat in 2010 vrygestel is en weer gedirigeer is deur Jon Favreau. Downey het nou ook aangesluit vir 'n tweede opvolg en 'n aanpassing van *The Avengers*.
Diane Kruger

duimnael|regs|Kruger tydens die Venesiese-rolprentfees 2009
**Diane Kruger**  (gebore 15 Julie 1976) is 'n Duits-Amerikaanse aktrise en voormalige model. Sy is bekend vir rolle soos Helen  in *Troy*, Dr. Abigail Chase in *National Treasure* en die vervolg daarop, National Treasure: Book of Secrets, Bridget von Hammersmark in *Inglourious Basterds*, Anna in *Mr. Nobody*, en Gina in *Unknown*.

## Filmografie
### Film
### Televisie 
## Verwysings
Kaokolandse swartkwasmuishond

Die **Kaokolandse swartkwasmuishond** (*Galerella flavescens*) is 'n muishond wat onder andere in die noorde en sentraal gedeeltes van Namibië voorkom. Die muishond is verwant aan die swartkwasmuishond en was voorheen bekend as die subspesie *Galerella sanguinea nigrata*.

## Kleur en bou 
Die muishond is slankgebou met 'n lang stert wat eindig in 'n swart punt. Wanneer hy beweeg word die stert in die lug opgekrul soos die van 'n leeu. Die soogdier is gespikkeld, donker rooibruin van kleur. Die mannetjie is effe groter as die wyfie. Die mannetjie kan tot 640&nbsp;gram weeg en die wyfie tot 530&nbsp;gram.

## Habitat 
Die muishond is 'n tipiese bosveldspesie maar kom ook voor in redelike operige dele waar daar genoeg skuiling is.

## Ander feite 
Hulle is daglewend en kom eers na sonop uit en is alleenlopers. Die muishond kan ook bome klim en as hy skrik versteen hy in sy spore. Hulle vreet hoofsaaklik termiete, kewers, sprinkane, miere, akkedisse, vrugte en muise.  Die muishonde se natuurlike vyande is die rooijakkals, luiperd, leeu en sivet. Een tot twee kleintjies word vanaf Oktober tot Maart gebore en die verwagte lewensduur is ±8 jaar.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. 2009. .

## Verwysings
Hartmannse bergkwagga

Die **Hartmannse bergkwagga** (*Equus zebra hartmannae*) is lid van die perdagtige diere en kom hoofsaaklik in Namibië voor. Die dier staan ook bekend as die **Hartmannse bergsebra**. Dit word deur die IUBN geklassifiseer as 'n kwesbare spesie.

## Bou en kleur 
Die dier het 'n tipiese sebravoorkoms, naamlik swart strepe met 'n geelwit agtergrond. Die strepe loop duidelik af by die bene tot by die hoewe, terwyl die strepe op die lyf by die pens ophou. Die pens is wit. Kenmerke van die dier is die keelvel en die oranje snoet. Die spesie het nie skadustrepe soos die vlaktekwagga nie. Hulle is groter as die Kaapse bergkwagga. Die hingste is effens swaarder as die merries – hingste weeg tot 330&nbsp;kg, terwyl die merrie tot 300&nbsp;kg kan weeg.

## Habitat en gewoontes 
Die Hartmannse bergkwagga verkies klipperige berghange met genoeg weiding en drinkwater. Die diere vorm groepe; 'n tipiese trop bestaan uit 'n dominante hings en sy familie. Die diere wei in die koeler tye van die dag en rus in skaduwees as dit warm is en hou ook van 'n stofbad. Een vul word enige tyd van die jaar gebore na 'n dratyd van 12 maande.

## Vyande 
Die dier se natuurlike vyande is die gevlekte hiëna, leeu en jagluiperd.

## Fotogalery 

Lêer:Equus zebra hartmannae - Etosha 2015.jpg|'n Hartmannse bergkwagga in die in die Nasionale Etoshawildtuin, Namibië.
Lêer:Equus zebra hartmannae.jpg|'n Skaars Hartmannse bergkwagga wei tussen Damaramelkbosse op 'n randjie naby Palmwag in die noordweste van Namibië
Lêer:Hartmann zebra hobatere S.jpg|'n Hartmannse bergkwagga wes van die Nasionale Etoshawildtuin, Namibië.
Lêer:Hartmann zebras hobatereS.jpg|Hartmannse bergkwaggas wes van die Nasionale Etoshawildtuin, Namibië.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. . 2009

## Eksterne skakels
Rooikolmuskeljaatkat

Die **rooikolmuskeljaatkat** (*Genetta maculata*) kom voor aan die noordelike gebiede van Suid-Afrika, Zimbabwe, Mosambiek en die Okavangodelta in Botswana.

## Bou en kleur 
Die soogdier kan tot 3.2&nbsp;kg swaar word en is wit of gryswit met roesbruin kolle, ringe  en strepe. Die stert is donker met wit ringe. Van die skouers, al op die ruggraat langs tot by die stertbasis, is 'n strook donker hare. Daar is wit kolle onder die oë en die wange is ook wit; dit word geskei deur donkerbruin strepe vanuit die hoeke van die oë. Die ore is rond en regop. Die stert eindig in 'n swart punt en die ken is wit. Daar is geen opmerkbare verskille tussen die geslagte nie.

## Habitat 
Die diere verkies waterryke gebiede met genoeg onderbos en hulle vreet: rotte, muise, sprinkane, kewers, voëls, spinnekoppe, krieke en paddas.

## Gewoontes 
Rooikolmuskeljaatkatte loop gewoonlik alleen of soms in pare. Hulle is naglewend en kom na sononder uit. Hulle slaap bedags in ou erdvark- of springhaasgate of hol boomstamme. Hulle beweeg merendeels op die grond maar kan ook boomklim. Die dier kom nog buite bewaringsgebiede voor. Twee tot vyf kleintjies word na 'n dratyd van ±2 maande tussen Augustus en Maart gebore. Die lewensduur is ±13 jaar. Hulle natuurlike vyande is die luiperd, leeu en die luislang.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. 2009. .

## Verwysings
Grootrietrot

Die **Grootrietrot** (*Thryonomys swinderianus*) is 'n knaagdier wat voorkom aan die oostelike kusstreke van Suid-Afrika vanaf Oos-Londen, die Limpopo provinsie, Zimbabwe, Mosambiek en die Okavango Delta in Botswana. 
Die Grootrietrot is nie 'n ware rot nie; slegs knaagdiere wat aan die genus *Rattus* behoort word beskou as rotte.

## Bou en kleur 
Die soogdier het growwe, stekelrige hare en 'n kort stert. Die rot is gespikkeld bruin oor die algemeen terwyl die onderkante 'n ligter grysbruin is. Die ken en keel is wit en die ore is byna toe onder die hare. Die snoet is verleng en die neus vorm 'n vlesige kussing wat in stampgevegte gebruik word. Die dier is groter as die Kleinrietrot. Die mannetjies (3.5&nbsp;kg - 5.2&nbsp;kg) is groter as die wyfies (3.4&nbsp;kg - 3.8&nbsp;kg). 

## Habitat en gewoontes 
Hulle woon in rietbeddings en dele met lang gras naby permanente riviere en vleie. Die rot eet graag wortels, stingels en lote van grasse en riete. Hulle natuurlike vyande is die Tierboskat en die luislang. Hulle lewe in groepies van 8-10 maar loop gewoonlik alleen rond en is hoofsaaklik naglewend. Bedags rus hulle in digte plantegroei of in gate in die rivierwal. Die dier kan goed swem en vlug soms in die water in. Vier tot agt kleintjies word vanaf Augustus tot Desember gebore.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. . 2009.

## Verwysings
Babelsberg

duimnael|Die ligging van Babelsberg
duimnael|Die kasteel Babelsberg
duimnael|Lugaansig van die kasteel Babelsberg in Junie 2019*© Raimond Spekking & Superbass*
duimnael|*Hochschule für Film und Fernsehen (HFF)*
**Babelsberg** is die grootste stadsdeel van Potsdam, die hoofstad van die Duitse deelstaat Brandenburg.

Babelsberg het veral as sentrum van die Duitse televisie- en rolprentbedryf bekendheid verwerf. Hier is die rolprentateljee *Filmstudio Babelsberg*, die *Filmpark Babelsberg*, die hoofkwartier van die openbare Berlyn-Brandenburgse uitsaaikorporasie *RBB*, die Universiteit vir Film en Televisie (*Hochschule für Film und Fernsehen Potsdam*) en die Babelsbergse Filmgimnasium (BFG) gesetel.

Ander bekende besienswaardighede sluit die Park Babelsberg met die naamgewende bergpiek (vroeër ook *Pavelberg*, *Babertsberg* of *Boberow* genoem, afgelei van 'n Slawiese naam wat "Plek van bewers" beteken en later aan die Bybelse *Babel* of *Babilon* gelykgestel is), die sentrale buurt (wat tot in 1938 as *Nowawes* bekend gestaan het), die Babelsberg-kasteel en ander geskiedkundige geboue asook die villabuurt Neubabelsberg wat omstreeks 1900 ontstaan het. Die plaaslike sokkerklub SV Babelsberg 03 het ook buite Potsdam aanhangers.
Yola (Webwerf)

**Yola** is 'n webwerf wat mense toelaat om hulle eie webwerwe aanlyn te skep en te bedryf. Die webwerf se kantore is in San Francisco gesetel. Mense sonder programmeringsvaardighede en met beperkte kennis van HTML en grafiese ontwerp kan webwerwe skep deur Yola.com te gebruik. Die webwerf se trek-en-laat-val stelsel laat gebruikers toe om objekte sonder HTML kennis te inkorporeer.
Nagapie

Die **nagapie** (*Galago moholi*) is een van drie spesies en die kleinste van die nagape. Die soogdier kom in die noordelike dele van Suid-Afrika, Botswana, Namibië en die hele Zimbabwe voor.

## Kenmerke 
Die nagapie het kenmerkende groot oë, kaal beweeglike ore en lang agterbene. In die nag weerkaats sy oë rooi in 'n skerp lig. Die mannetjies is effens groter as die wyfies. Sy pels is dunner en minder wollerig as dié van die bosnagaap. Die mannetjie weeg tot 155&nbsp;gram terwyl die wyfie tot 150&nbsp;gram weeg.

## Habitat en gewoontes 
Die nagapie hou van die bosveldomgewing en verkies veral mopanie- en doringveld langs riviere en spruite. Hulle is groeplewende nagdiere wat veral vroegaand en die laaste deel van die nag aktief is. Snags wei hulle alleen en bedags slaap hulle in groepe saam in 'n nes. Hulle was gereeld hulle pote met urine en kan ver spring tussen bome as hulle kos soek of vlug. Hulle lewensduur is ±10 jaar.

Hulle eet gom, sprinkane, motte en spinnekoppe terwyl hulle natuurlike vyande die luiperd en reuse-ooruil is. Een tot twee kleintjies word in Oktober tot November of Januarie tot Februarie gebore na 'n dragtyd van 4 maande.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Verwysings 
## Bronne 
* Die Soogdiergids van Suider-Afrika. Burger Cillié. 2009. 

## Eksterne skakels 
*
Bosnagaap

Die **bosnagaap** (*Otolemur crassicaudatus*) is een van drie spesies en die grootse van die nagape. Die soogdier kom in die oostelike dele van Suid-Afrika, Zimbabwe en die hele Mosambiek voor.

## Kenmerke 
Die bosnagaap het kenmerkende groot oë met groot kaal, beweeglike ore. Sy pels is dikker en meer wollerig as dié van die nagapie. Die mannetjies is effens groter as die wyfies. Sy agterbene is geweldig lank en gespierd om ver tussen bome te kan spring terwyl die voorbene daarinteen amper onderontwikkeld lyk. Die mannetjie weeg tot 1.2&nbsp;kg terwyl die wyfie tot 1.13&nbsp;kg weeg.

## Habitat en gewoontes 
Die bosnagaap verkies woude, berg- en kusbos en ruie boomveld in hoë-reënvalstreke. In droër dele verkies hulle rivierbos. Die bosnagape is ook groeplewende nagdiere en kom lank na sononder te voorskyn. Bedags sit familiegroepe hoog in bome en slaap, maar snags wei elkeen op sy eie. Hulle was hulle pote gereeld met urine om hulle greep aan boomtakke te verbeter. Hulle lewensduur is onbekend.

Hulle eet gom, vrugte, insekte en soms ook reptiele en voëls terwyl hulle natuurlike vyande die luiperd en reuse-ooruil is. Twee kleintjies word in Augustus tot September gebore na 'n dragtyd van 4 maande.

## Galery 

Thick-tailed Bushbabies (Otolemur crassicaudatus) coming to drink ... (31584996990).jpg|Twee by drinkbak
Thick-tailed Bushbaby (Otolemur crassicaudatus) (31897068715).jpg|In Mkhuze-wildreservaat
Thick-tailed Bushbaby (Otolemur crassicaudatus) (17296782866).jpg|In Letaba-ruskamp, Krugerwildtuin

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Verwysings 
## Bronnelys 
* Die Soogdiergids van Suider-Afrika. Burger Cillié. 2009.
Oostelike Klipklaasneus

Die **Oostelike Klipklaasneus** (*Elephantulus myurus*) is 'n klaasneus wat in sentrale en noordelike Suid-Afrika en sentraal Zimbabwe voorkom. 

## Voorkoms 
Die soogdier is oor die algemeen gryser as die ander klaasneuse. Hulle lewe in rotsskeure en is skemeraktief en hou daarvan om in die laat middagson te sit en bak. Hulle word 26&nbsp;cm lank en ±60&nbsp;g swaar. 

## Habitat en gewoontes 
Hulle kom meestal in rotsagtige areas voor en eet insekte met 'n voorkeur vir miere en termiete. Een tot twee kleintjies word in September tot April gebore.

## Sien ook 
*Lys van Suider-Afrikaanse soogdiere
*Lys van Suider-Afrikaanse soogdiere volgens wetenskaplike name
*Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. 2009. 

## Verwysings
Hottentotgouemol

Die **Hottentotgouemol** (*Amblysomus hottentotus*) is deel van die familie *Chrysochloridae* en kom aan die kusgebiede en dieper in Suid-Afrika voor vanaf Kaapstad tot Richardsbaai en ook in KwaZulu-Natal. Dié familie is nie verwant aan knaagdiermolle nie. 

## Voorkoms 
Die soogdier het nie oë, ore of 'n stert nie maar het lang kloue en 'n skopagtige snoet om mee te grawe. Aan die bokant is hulle donker rooibruin met 'n persbrons skynsel. In sy gesig is oogkolletjies. Die diertjie word 13&nbsp;cm lank en 75&nbsp;g swaar. 

## Habitat en gewoontes 
Hulle kom op grasveld in sandgrond voor en eet insekte, erdwurms, slakke en plantmateriaal. Die mol grawe tonnels net onder die oppervlakte van die grond maar stoot nie hope soos molrotte nie. Een tot twee kleintjies word vroeg in die somer gebore.

## Sien ook 
*Lys van Suider-Afrikaanse soogdiere
*Lys van Suider-Afrikaanse soogdiere volgens wetenskaplike name
*Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. 2009. 

## Verwysings
Swartkwasmuishond

Die **swartkwasmuishond** (*Galerella sanguinea*) is 'n muishond wat onder andere in sentraal, die noorde en ooste van Suid-Afrika, Botswana, Mosambiek en Zimbabwe voorkom. Die muishond is verwant aan die Kaokolandse swartkwasmuishond.

## Kleur en bou 
duimnael|links|'n Swartkwasmuishond in die Serengeti, Tanzanië
duimnael|links|'n Swartkwasmuishond in 'n Tsjeggiese dieretuin.
regs|duimnael|Syaansig van die skedel
Die muishond is slank gebou met 'n lang stert wat eindig in 'n swart punt. Wanneer hy beweeg word die stert in die lug opgekrul soos die van 'n leeu. Die soogdier is gespikkeld, bruin tot rooibruin van kleur. Die mannetjie is effe groter as die wyfie. Die mannetjie kan tot 640&nbsp;gram weeg en die wyfie tot 530&nbsp;gram.

## Habitat 
Die muishond is 'n tipiese bosveldspesie maar kom ook voor in redelike operige dele waar daar genoeg skuiling is.

## Ander feite 
Hulle is daglewend en kom eers na sonop uit en is alleenlopers. Die muishond kan ook bome klim en as hy skrik versteen hy in sy spore. Hulle vreet hoofsaaklik termiete, kewers, sprinkane, miere, akkedisse, vrugte en muise. Kuikens en eiers is ook op hulle spyskaart. Die muishonde se natuurlike vyande is die rooijakkals, luiperd, leeu en sivet. Een tot twee kleintjies word van Oktober tot Maart gebore en die verwagte lewensduur is ±8 jaar.

## Sien ook 
* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. 2009. .

## Verwysings 
## Eksterne skakels 
* 
*
Bloumarlyn

Die **bloumarlyn** (*Makaira nigricans*) is die bekendste sportvis en kom in al drie oseane van die wêreld voor. In Suid-Afrika kom die vis meer aan die ooskusgebiede voor, veral noord van Durban, met Sodwanabaai een van die bekendste plekke van waar die vis gevang word. Die vis word beskou as die vinnigste van die marlyne. In Engels staan die vis bekend as *Blue marlin*.

## Voorkoms 
Die vis is groot met 'n lang lyf wat donkerblou aan die bokant is terwyl die sye en pens silwerwit is. Die pektorale vinne kan weggevou word. Die swaard is lank en skerp en kan langer wees as die swartmarlyn se swaard. Daar is ook ligblou, vertikale lyne op die kant van die vis wat verdwyn na die vis gevrek het. Die swaarste bloumarlyn wat in Suid-Afrikaanse waters gevang is, het 219&nbsp;kg geweeg.

## Gewoontes 
Die vis is alleenlopend en swem oor die oseane heen. Hulle vreet tussen die oseaan se oppervlakte en middeldiepwater en eet kleiner tuna en pensstreep-tuna. Soos alle swaardvisse gebruik hulle ook hul swaarde om hul prooi te verlam, beseer of selfs te dood. Hulle vreet vroeg tot laat in die oggende. Die vis is ook 'n gesogte eetvis.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* Top Angling Fishes of Southern Africa. Hennie Crous. 2010. 

## Eksterne skakel 
* *Makaira nigricans* by FishBase
Kleinrooiskeerbek

Die **Klein Rooi Skeerbek** (*Crocidura hirta*) is 'n skeerbek wat hoofsaaklik in Zimbabwe, Botswana, sentraal Namibië en Mosambiek voorkom. 

## Kleur en voorkoms 
Die kleur van die soogdier wissel van grysbruin in die ooste tot bleekbruin in die weste van die gebied waarin hulle voorkom. Die stert is kort en die onderkant is gryswit. Die diertjie word tot 15&nbsp;cm lank en 16&nbsp;gram swaar. 

## Habitat en gewoontes 
Hulle maak nes in klam ruigtes en ook in komposhope en kom algemeen voor in voorstedelike tuine. Die diertjie eet insekte en erdwurms. Een tot nege kleintjies word van September tot Mei gebore.

## Sien ook 
*Lys van Suider-Afrikaanse soogdiere
*Lys van Suider-Afrikaanse soogdiere volgens wetenskaplike name
*Suider-Afrikaanse soogdiere en hul ordes

## Bron 
* Die Soogdiergids van Suider-Afrika. Burger Cillié. 2009.
Slimjannie

Die **Slimjannie** (*Acanthopagrus berda*) is 'n vis wat aan die ooskus van Suid-Afrika voorkom vanaf Oos-Londen. Die vis het sy naam gekry weens die feit dat hy die aas skelm van hoeke kan afvreet. In Engels staan die vis bekend as die *River bream*.

## Voorkoms 
Die vis het 'n diep lyf en die stertvin is gevurk. Die vis is silwer tot swart met swart vlekke agter die boonste gedeelte van die kieue deksels. Hulle word tot 750&nbsp;mm lank en word selde swaarder as 1&nbsp;kg.

## Habitat 
Weens hulle vermoë om in water te kan oorleef waarvan die soutgehalte verskil kom hulle ook in riviere en riviermondings voor. Hulle is al stroom-op in riviere gekry verby die punt waar getye die water beïnvloed. Die kleiner visse kom in skole voor terwyl die volwasse visse alleenlopers is. Hulle eet wurms, krappe, garnale en klein vissies. Dit is nie 'n gewilde eetvis nie.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bronne 
* *Top Angling Fishes of Southern Africa*. Hennie Crous. 2010. 
* *A Complete Guide to the FRESHWATER FISHES of Southern Africa.* Paul Skelton. 2001. 

## Eksterne skakel 
* http://www.fishbase.us/summary/Acanthopagrus-berda.html